CELEX ID: 42008X0130(01)

--- ENGLISH ---

Document:
$en_document

Summary:
$en_summary

--- DANISH ---

Document:
30.1.2008
DA
Den Europæiske Unions Tidende
C 25/1
Fælles erklæring fra Rådet og repræsentanterne for medlemsstaternes regeringer, forsamlet i Rådet, Europa-Parlamentet og Europa-Kommissionen
(2008/C 25/01)
DEN EUROPÆISKE KONSENSUS OM HUMANITÆR BISTAND
Den humanitære udfordring
1.
Humanitær bistand er et fundamentalt udtryk for den universelle værdi af solidaritet mellem mennesker og en moralsk nødvendighed.
2.
Humanitære kriser omfatter både menneskeskabte katastrofer og naturkatastrofer. Deres virkning bliver stadig mere alvorlig, hvilket har at gøre med en række faktorer, bl.a. konflikters ændrede karakter, klimaændringer, øget konkurrence om adgangen til energi- og naturressourcer, ekstrem fattigdom, dårlig regeringsførelse og skrøbelige situationer. Det er civilbefolkningerne, der rammes hårdest, ofte de fattigste og mest sårbare, og de bor typisk i udviklingslandene. Humanitære kriser har medført, at et stort antal mennesker er blevet fordrevet, både flygtninge og internt fordrevne.
3.
De humanitære aktører står i dag over for en række store udfordringer. Der har været en stigende tendens til, at international ret, herunder humanitær folkeret, menneskerettighedsret og flygtningeret, bliver ignoreret eller groft overtrådt. Det »humanitære rum«, der er nødvendigt for at sikre adgangen til sårbare befolkningsgrupper og de humanitære hjælpearbejderes sikkerhed, må bevares som en absolut forudsætning for, at der kan ydes en humanitær indsats, og for at EU og dets partnere på det humanitære område kan yde bistand, herunder beskyttelse af kriseramte befolkninger, på grundlag af respekt for de principper om humanitære indsatsers neutralitet, upartiskhed, medmenneskelighed og uafhængighed, der er forankret i international ret, navnlig humanitær folkeret.
4.
Humanitær bistand ydet af EU er en delt kompetence mellem medlemsstaterne og Det Europæiske Fællesskab
 (
1
)
. Den bygger på en lang tradition og afspejler aktørernes indbyrdes forskellighed. EU's humanitære indsats indgår i en samlet international indsats med deltagelse af De Forenede Nationer, Røde Kors/Røde Halvmåne, humanitære ngo'er og andre, som støtter lokale reaktioner på humanitære kriser gennem partnerskab med de berørte samfund. Ansvaret for at beskytte befolkninger, der trues af en katastrofe, ligger fortsat først og fremmest hos de nationale myndigheder i de lande, hvor krisen er opstået.
5.
På nuværende tidspunkt er det samlede EU den største yder af statslig humanitær bistand på internationalt plan med et bidrag, der består af bistand fra Fællesskabet og bilateral bistand fra medlemsstaterne. EU har således både den fornødne erfaring og pligt til at sikre, at dets samlede bidrag til den humanitære indsats er effektiv og hensigtsmæssig, støtter den internationale humanitære indsats for at yde bistand til mennesker, som har behov for det, og i tilstrækkeligt omfang tager de udfordringer op, som de humanitære aktører står over for i dag.
6.
Den europæiske konsensus om humanitær bistand er udtryk for en fælles vision som grundlag for EU's indsats på det humanitære bistandsområde i tredjelande, både på medlemsstats- og fællesskabsplan. Denne fælles vision er emnet for første del af erklæringen; anden del omhandler Det Europæiske Fællesskabs humanitære bistandspolitik, der skal være retningsgivende for gennemførelsen af denne vision på fællesskabsplan, og angiver endvidere prioriteterne for den konkrete indsats på fællesskabsplan.
7.
Den europæiske konsensus om humanitær bistand vedtages i fællesskab af Rådet og repræsentanterne for medlemsstaternes regeringer, forsamlet i Rådet, Europa-Parlamentet og Europa-Kommissionen. Formålet hermed er at bekræfte, at vi går ind for de principper, der ligger til grund for EU's humanitære bistand, støtte den eksisterende vilje til god donorpraksis i hele EU i partnerskab med andre interessenter inden for humanitær bistand og skabe grundlag for et tættere samarbejde om at sikre, at EU's humanitære bistand i de kommende år gennemføres så effektivt som muligt.
FØRSTE DEL — EU'S VISION FOR HUMANITÆR BISTAND
1.   Fælles målsætning
8.
Målsætningen for EU's humanitære bistand er at yde en behovsbaseret indsats i nødsituationer med det formål at bevare liv, hindre og lindre menneskelige lidelser og bevare menneskelig værdighed, hvor der opstår et behov, hvis regeringerne og de lokale aktører er overbebyrdede eller ikke kan eller vil handle. EU's humanitære bistand omfatter bistands-, nødhjælps- og beskyttelsesforanstaltninger med det formål at redde og bevare liv i humanitære kriser eller umiddelbart derefter og endvidere aktioner, der skal lette eller skabe adgang til nødstedte mennesker og uhindret formidling af bistand. EU's humanitære bistand ydes som reaktion på både menneskeskabte katastrofer (inkl. komplekse nødsituationer) og naturkatastrofer efter behov.
9.
Lokal indsats for krise- og katastrofeforebyggelse, bl.a. med katastrofeberedskab og genopretning, er af afgørende betydning for, at der kan reddes liv, og at samfundene kan øge deres modstandskraft over for nødsituationer. Kapacitetsopbygning med henblik på at forebygge og afbøde katastrofers virkninger og øge den humanitære indsats er også en del af EU's humanitære bistand.
2.   Fælles principper og bedste praksis
2.1.   Grundlæggende humanitære principper
10.
EU er fast besluttet på at støtte og fremme de grundlæggende humanitære principper om medmenneskelighed, neutralitet, upartiskhed og uafhængighed. Denne principbaserede metode er nødvendig, hvis EU, og humanitære aktører i almindelighed, skal accepteres, og hvis de skal kunne operere lokalt under ofte komplekse politiske og sikkerhedsmæssige omstændigheder. Opfattelsen af EU og EU's vilje til at arbejde ud fra disse grundlæggende principper i humanitære aktioner er forbundet med den adfærd og det engagement, der udvises på stedet af alle EU-aktører.
11.
Princippet om medmenneskelighed betyder, at menneskelige lidelser skal afhjælpes, uanset hvor, med særligt fokus på de mest sårbare dele af befolkningen. Alle ofres værdighed skal respekteres og beskyttes.
12.
Neutralitet betyder, at humanitær bistand ikke må favorisere nogen af siderne i en væbnet konflikt eller anden form for uoverensstemmelse.
13.
Upartiskhed vil sige, at humanitær bistand udelukkende skal baseres på behov uden forskelsbehandling mellem eller inden for de berørte befolkningsgrupper.
14.
Respekt for uafhængighed vil sige, at humanitære målsætninger er uafhængige af politiske, økonomiske, militære eller andre målsætninger, og sikrer, at den humanitære bistands eneste formål er at mindske og forebygge lidelserne for dem, der er ofre for humanitære kriser.
15.
EU's humanitære bistand er ikke et krisestyringsredskab.
2.2.   International ret
16.
EU er en stærk og konsekvent fortaler for respekt for international ret, herunder humanitær folkeret
 (
2
)
, menneskerettighedsret og flygtningeret. I 2005 vedtog EU retningslinjer for fremme af overholdelsen af den humanitære folkeret. EU har forpligtet sig til at anvende disse retningslinjer i sine forbindelser med tredjelande
 (
3
)
.
17.
EU erindrer om sit beskyttelsesansvar i overensstemmelse med FN's Generalforsamlings resolution 60/1 af 24. oktober 2005 (resultat af verdenstopmødet i 2005). Hver enkelt stat er ansvarlig for at beskytte sin befolkning mod folkemord, krigsforbrydelser, etnisk udrensning og forbrydelser mod menneskeheden. Det internationale samfund har gennem De Forenede Nationer ligeledes ansvar for at beskytte befolkninger mod sådanne forbrydelser. Hvor det er åbenbart, at de nationale myndigheder ikke lever op til deres beskyttelsesansvar, har det internationale samfund bekræftet, at det er rede til at handle kollektivt gennem FN's Sikkerhedsråd.
2.3.   God humanitær bistand
18.
Ved at tilslutte sig denne europæiske konsensus forpligter samtlige EU-donorer sig til at overholde principperne om god humanitær bistand (GHD) og til at samarbejde indbyrdes og med andre om at forsøge at anvende den bedste donorpraksis
 (
4
)
, idet de dog erkender, at der inden for EU er forskelle i kapacitet, størrelsesorden og nærmere betingelser for humanitær bistand. Dette omfatter også pligt til at fordele finansieringen af den humanitære bistand i forhold til behov og på grundlag af behovsvurderinger.
19.
EU forpligter sig til at fremme en indgående debat om, hvad der udgør den bedste donorpraksis, for at sikre, at god bistand udmøntes i bedre bistand til de mennesker, der står over for en humanitær krise.
20.
EU anerkender, at de humanitære behov har et globalt omfang, der kræver en konsolideret international strategi i partnerskab med andre, herunder tilskyndelse til finansiering af bistand fra nye officielle donorer og private velgørere, der kommer frem, og som respekterer de humanitære principper.
21.
Partnerskab er kernen i gennemførelsen af humanitær bistand, og EU vil derfor se med tilfredshed på et bredere internationalt partnerskab, der bringer donorer, gennemførelsespartnere og andre interessenter sammen, til sikring af en effektiv humanitær indsats på grundlag af allerede eksisterende standarder og bedste praksis.
2.4.   Forholdet til andre politikker
22.
De principper, der gælder for humanitær bistand, er specifikke og forskellige fra andre former for bistand. EU's humanitære bistand, herunder hurtig genopretning, bør tage hensyn til langsigtede udviklingsmål, hvor det er muligt, og den er nært forbundet med udviklingssamarbejde, hvis principper og praksis der er redegjort for i »Den europæiske konsensus om udvikling«
 (
5
)
. EU's humanitære bistand ydes i situationer, hvor andre instrumenter med tilknytning til krisestyring, civilbeskyttelse og konsulær bistand også kan blive bragt i anvendelse. Som følge deraf ønsker EU at sikre sammenhæng og komplementaritet i sin reaktion på kriser, så de forskellige anvendte instrumenter udnyttes så effektivt som muligt. EU bør derfor i højere grad arbejde på at skabe øget bevidsthed om humanitære principper og hensyn og mere systematisk inddrage dem i arbejdet i alle institutionerne.
2.5.   Kønsaspektet i humanitær bistand
23.
Ved at anerkende kvinders, pigers, drenges og mænds forskellige behov, kapaciteter og bidrag understreger EU betydningen af, at kønsaspektet integreres i humanitær bistand.
24.
EU anerkender betydningen af, at kvinder deltager aktivt i humanitær bistand, og forpligter sig til at fremme en sådan deltagelse.
3.   Fælles ramme for levering af EU's humanitære bistand
3.1.   Koordination, sammenhæng og komplementaritet
25.
EU går stærkt ind for, at De Forenede Nationer skal spille en central rolle og stå for den overordnede koordinering, især Kontoret for Koordination af Humanitære Anliggender (OCHA), når det gælder om at fremme en sammenhængende international reaktion på humanitære kriser. Denne rolle styrkes markant, når OCHA har en aktiv lokal tilstedeværelse (og der udpeges og udsendes en humanitær koordinator). Stærkere EU-koordination vil styrke både den samlede internationale humanitære reaktion, herunder den i fællesskab aftalte indsats for at reformere det humanitære system, og EU's ambition om at arbejde tæt sammen med andre humanitære aktører.
26.
Derfor vil de humanitære EU-donorer under hensyntagen til deres respektive kompetencer og traditioner samarbejde ved at styrke EU-koordinationen og fremme bedste praksis, så EU's fælles vision kan fremmes på en fleksibel og komplementær måde, der styrker de internationale bestræbelser. Det vil sige, at EU vil forsøge både at handle samordnet for at beskytte »det humanitære rum« og styrke den samlede humanitære reaktion, herunder indkredse lakuner og støtte velorganiseret levering af bistand, hvor behovet er størst.
27.
De humanitære EU-donorer vil forsøge dels at sikre god donorpraksis ved at udveksle viden om behov og hensigtsmæssige reaktioner og ved koordinerede bestræbelser på at undgå overlapning og dels at sikre en fyldestgørende vurdering og afhjælpning af humanitære behov. Der bør navnlig fokuseres på sammenhængende reaktionsstrategier over for en given krise og på at samarbejde i partnerskab på stedet.
28.
EU vil fokusere på:
—
realtidsudveksling af oplysninger om vurdering af en given situation og planer om reaktion i specifikke kriser (i hovedkvarteret og på stedet)
—
øget udveksling på politikniveau vedrørende bistands- og interventionsstrategier, bl.a. i et passende forum for regelmæssige politikdebatter i Rådet
—
udveksling med henblik på at udvikle bedste praksis og dele sektorekspertise
—
sikring af, at der systematisk indhøstes erfaringer fra reaktioner på opståede kriser.
29.
EU vil bidrage til at sætte den internationale humanitære dagsorden og samarbejde i internationale fora og i forbindelse med bestræbelser på at fremme humanitære spørgsmål.
30.
Med forbehold af det humanitære princip om neutralitet og uafhængighed forpligter EU sig til at sikre politiksammenhæng, komplementaritet og effektivitet ved at bruge sin indflydelse og samtlige de redskaber, der står til dets rådighed, til at angribe de underliggende årsager til humanitære kriser. Navnlig humanitær bistand og udviklingssamarbejde samt de forskellige instrumenter, der er til rådighed for gennemførelsen af stabiliserende foranstaltninger, vil blive anvendt på en sammenhængende og komplementær måde, især i overgangssituationer og skrøbelige situationer for at udnytte det fulde potentiale af kort- og langfristet bistand og samarbejde.
3.2.   Sikring af tilstrækkelig og effektiv bistand
31.
Humanitær bistand bør tildeles på en gennemskuelig måde og ud fra fastlagte behov og graden af sårbarhed. Det vil sige, at bistandsmodtagere bør udpeges ud fra objektivt kontrollerbare kriterier, og at bistand bør leveres på en måde, så definerede prioriterede behov modtager tilstrækkelige midler.
32.
For at sikre en fyldestgørende, effektiv, retfærdig og fleksibel tildeling af bistand er det nødvendigt at anvende en stringent behovsvurdering både globalt og lokalt. Under hensyntagen til igangværende initiativer vil EU forsøge at fremme en fælles opfattelse af behovsvurderinger i EU for at forbedre den nuværende praksis og den konkrete anvendelse. EU bekræfter atter betydningen af at foretage behovsvurdering i tæt samarbejde med internationale partnere. Analyse af globale behov kræver enighed om passende metodologi og programmeringsprincipper. Kvalificerede vurderinger af lokale behov kræver, navnlig i de første faser af en pludselig krise, tilstrækkelig tilstedeværelse i felten samt erfaring, pålidelige oplysninger og en klar prioritering. FN's katastrofebedømmelses- og -koordineringshold (UNDAC) spiller, når de bliver udsendt, en central rolle i de vurderinger, der foretages på stedet.
33.
EU bekræfter sin vilje til at sikre ligevægt i reaktionerne på forskellige kriser på grundlag af behov; dette gælder også bistand til langvarige kriser. EU bør navnlig fokusere på glemte kriser eller kriser, hvor det er særlig vanskeligt at gribe ind, og hvor den samlede internationale humanitære indsats er utilstrækkelig. Der er ligeledes grund til at være særlig opmærksom på oversete behov i forbindelse med bestemte kriser.
34.
I humanitær sammenhæng er fødevarenødhjælp en integrerende og væsentlig del af strategien for en humanitær indsats på kort sigt over for sårbare befolkningsgruppers behov. Fødevarenødhjælp skal derfor bygge på stringente og gennemskuelige behovsvurderinger, der giver mulighed for at beregne den mest fyldestgørende og hensigtsmæssige blanding af fødevarehjælp og nonfoodydelser og tager hensyn til risikoen for, at markederne forstyrres. En kombination af fødevarehjælp og andre former for støtte til eksistensgrundlaget bidrager til at styrke mekanismerne til håndtering af situationen hos de berørte befolkningsgrupper.
35.
Hvis det overhovedet er muligt og ikke skaber unødige markedsforstyrrelser, bør bistand, herunder fødevarehjælp, benytte lokale og regionale ressourcer og forsyninger. Ved at trække på sådanne ressourcer og forsyninger undgår man ikke kun supplerende miljømæssige og finansielle omkostninger, men inddrager også lokale kapaciteter og fremmer den lokale og den regionale økonomi. Der bør også overvejes innovative bistandsformer, herunder bistand, hvori der ikke indgår varer (f.eks. kontanter og værdikuponer).
36.
EU vil sikre, at løfter om humanitær hjælp i god tid omsættes til bindende tilsagn og udbetalinger, der klart følger behovsvurderingerne og justeres efter de skiftende omstændigheder.
37.
Humanitær bistand skal bygge på en vurdering af behov og ikke på specifikke mål. Der er imidlertid på globalt plan en væsentlig mangel på midler til at afhjælpe eksisterende humanitære behov. Behovet for humanitær bistand kan meget vel stige på kort eller mellemlang sigt som resultat af demografiske, politiske/sikkerhedsmæssige og miljømæssige faktorer (inkl. klimaændringer). Det er derfor sandsynligt, at der for at leve op til de humanitære behov skal mobiliseres flere internationale ressourcer, bl.a. fra et udvidet donorgrundlag.
38.
Det samlede EU er allerede den største yder af statslig humanitær bistand på internationalt plan. EU har allerede givet tilsagn om at øge den samlede statslige udviklingsbistand (ODA), som også omfatter bidrag til humanitær bistand. EU sigter mod at vise sin vilje til at yde en humanitær indsats ved at mobilisere tilstrækkelige midler til en humanitær bistand, der bygger på behovsvurdering. I den forbindelse vil det være hensigtsmæssigt at foretage en vurdering af, om de ressourcer, Det Europæiske Fællesskab råder over til humanitær bistand, er tilstrækkelige i lyset af de komparative fordele. Medlemsstaterne bør også overveje at øge deres bilaterale bidrag til humanitær bistand samtidig med, at den samlede ODA øges.
39.
Stillet over for humanitære behov skal der tages hensyn til særligt sårbare grupper. EU vil være særlig opmærksom på kvinder, børn, ældre, syge og handicappede, og på at tage deres specifikke behov op. Endvidere skal alle aspekter af humanitær bistand omfatte strategier for beskyttelse mod seksuel og kønsbaseret vold.
3.3.   Kvalitet, effektivitet og ansvarlighed
 (
6
)
40.
Det er nødvendigt at tage spørgsmålet om hurtighed og kvalitet op, når der ydes humanitær bistand. Som donorer har vi ansvaret for at sikre, at den ydede bistand er den bedst mulige og er tilpasset formålet med dem. Den humanitære indsats bør derfor følge et sæt internationalt anerkendte standarder og principper. De findes i adfærdskodeksen for katastrofehjælp for Den Internationale Røde Kors- og Røde Halvmåne-bevægelse og ikke-statslige organisationer
 (
7
)
 og er i det store og hele indarbejdet i det humanitære charter. Via Sphère-projektet er der fastsat bredt anerkendte generelle og sektorbestemte minimumsstandarder for katastrofehjælp
 (
8
)
. Disse principper for bistand svarer til de internationalt accepterede OECD-DAC-kriterier for evaluering af humanitær bistand
 (
9
)
. EU noterer sig også med tilfredshed arbejdet med retsakter, regler og principper for internationalt katastrofeberedskab.
41.
EU tilslutter sig fuldt ud disse principper, standarder og vurderingskriterier, der sammen med GHD-initiativet udgør den generelle ramme for at sikre kvaliteten i EU's humanitære bistand.
42.
Politikkerne i de forskellige sektorer inden for humanitær bistand, f.eks. sundhed, ernæring, vand og sanitet, støtte til sikring af eksistensgrundlag og beskyttelse, skal tilpasses konteksten og modtagerne for at have den størst mulige virkning. Princippet om ikke at gøre skade er det minimumskrav, der gælder for sådanne politikker og bistandsstrategier, hvilket også betyder, at miljøhensyn og andre langsigtede hensyn skal tages med i overvejelserne fra begyndelsen, også ved en kortsigtet katastrofeindsats.
43.
Ansvarlighed vil i forbindelse med humanitær bistand sige både at stå til ansvar over for Europas borgere for, at offentlige midler anvendes fornuftigt, og ansvarlighed over for mennesker med behov for bistand i lande, der står over for en humanitær krise, således at bistanden tilpasses omstændighederne og ydes på en måde, der fremmer udsigten til genopretning.
44.
Kvalitative input- og resultatindikatorer, kriterier for omkostningseffektivitet (f.eks. faste omkostninger i forhold til den støtte, der gives til modtagerne) og så vidt muligt inddragelse af lokalbefolkningen i de forskellige faser af bistandsprogrammerne, især ved langvarige kriser, er alle elementer, som EU vil overveje nøje.
45.
Ansvarlighed over for modtagerne betyder, at leverandøren af bistanden er forpligtet til at arbejde inden for rammerne af kvalitetsmæssige standarder, principper, politikker og retningslinjer, og det betyder fremme af uddannelse og kapacitetsopbygning, så modtagerne af bistanden bliver inddraget. En metode af høj kvalitet kræver en høj grad af pålidelighed hos partnerne, idet der anvendes kriterier for udvælgelse af dem, og resultatet af deres arbejde kontrolleres under gennemførelsen af operationen. Det bør være muligt at opnå en sådan kvalitetssikring hos partnerne under hensyntagen til deres størrelse og grad af specialisering.
46.
Derfor omfatter ansvarlighedsforanstaltninger finansiel kontrol med og rapportering om humanitære operationer, evaluering og måling af resultater og effektivitet, analyse af omkostninger og virkninger i forbindelse med forskellige reaktionsmuligheder, kvalitetssikring, gennemskuelighed, metoder der inddrager modtagerne, og kommunikation.
47.
Skal den humanitære bistand effektiviseres, er det væsentligt at foretage regelmæssige evalueringer og gøre status over erfaringer med hensyn til reaktion på specifikke kriser. EU vil med fordel kunne arbejde sammen om både fælles strategier og udveksling af oplysninger om de evalueringer, som de enkelte donorer foretager. EU vil derfor udveksle oplysninger om planlægning og resultater af og reaktioner på evalueringen, herunder om kvaliteten af partnerskabet, og gøre fælles status over erfaringer som reaktion på større kriser, der involverer flere donorer. EU bør i fællesskab tage sin samlede ydelse af humanitær bistand op til revision regelmæssigt, om muligt hvert år.
3.4.   Forskellighed og kvalitet i partnerskabet
48.
En hurtig og effektiv reaktion på humanitære kriser som støtte til lokale kapaciteter er afhængig af, at der findes partnere på stedet, navnlig civilsamfundet og bemyndigede internationale organisationer, hvis legitimitet, ekspertise og ressourcer sætter dem i stand til at klare et bestemt aspekt af en krise.
49.
FN og dets hjælpeorganisationer er kernen i det internationale humanitære system som normsætter, koordinator og en vigtig iværksætter af humanitær bistand. Tilsvarende har Den Internationale Røde Kors Komité et særligt mandat, som bygger på internationale traktater, og komitéen er i mange sammenhænge, navnlig i konfliktsituationer, en af de få — sommetider den eneste — partner med adgang til at kunne yde beskyttelse og levere humanitær bistand. De nationale Røde Kors- og Røde Halvmåneselskaber, der støttes af Det Internationale Forbund af Røde Kors- og Røde Halvmåne-selskaber er specielt rodfæstede i lokale samfund og er ofte de bedst placerede med henblik på at yde en omgående indsats i forbindelse med naturkatastrofer. Ikke-statslige organisationer (ngo'er) er væsentlige for den humanitære indsats, idet de yder den overvejende del af den internationale humanitære bistand som følge af deres tilstedeværelse på stedet og deres fleksibilitet, og de har ofte et højt specialiseringsniveau. De er også et direkte udtryk for aktivt borgerskab i den humanitære sags tjeneste.
50.
EU understreger, at det i sagens natur støtter mange forskellige gennemførelsespartnere — FN, Røde Kors-/Røde Halvmåne-bevægelsen og ngo'erne — og anerkender, at hver enkelt har komparative fordele, når der skal reageres på bestemte situationer eller omstændigheder. EU anerkender imidlertid også, at det er nødvendigt med tæt koordination, sammenhæng og komplementaritet mellem gennemførelsespartnerne på stedet.
51.
I EU og på internationalt plan findes der forskellige tilgange til udvælgelse og kvalitetssikring af gennemførselspartnere, der yder humanitær bistand. EU-donorernes kriterier for udvælgelse af gennemførelsespartnere omfatter professionalisme og ledelseskapacitet, kapacitet til at reagere på konstaterede behov (teknisk og logistisk kapacitet, herunder tilstedeværelse og adgang), respekt for humanitære principper og international ret samt internationale adfærdskodekser, retningslinjer og bedste praksis inden for ydelse af bistand, særligt kendskab eller bemyndigelse, omkostningseffektivitet, lokalt partnerskab og erfaringer i operative kontekster, vilje til at deltage i koordinationsaktiviteter med henblik på overordnet operationel effektivitet, ansvarlighed, herunder gennemskuelig rapportering om resultater, og kvaliteten af gennemførelseskapaciteten, herunder forsvarlig økonomisk forvaltning. EU's medlemsstater og Kommissionen vil ud fra deres forskellige traditioner udveksle oplysninger om deres praksis i forbindelse med udvælgelse af gennemførelsespartnere.
52.
Tildelingen af støtte kræver særlige administrative procedurer, der varierer fra donor til donor. Alle EU-donorer vil søge at maksimere muligheden for fleksibilitet i deres systemer og strømline deres procedurer, i det omfang det er muligt, for at lette den administrative byrde, der hviler på gennemførelsesorganisationerne, samtidig med at de sikrer kvalitet i partnerskabet og stor ansvarlighed i forbindelse med ydelsen af støtte.
53.
Den lokale reaktion på en humanitær krise er en vigtig komponent. Lokale aktører står i forreste linje, når katastrofen pludselig rammer, og de er i stigende grad også i centrum for den humanitære reaktion i komplekse nødsituationer. EU vil undersøge, hvordan det bedst kan tilbyde støtte til kapacitetsopbyggende aktiviteter med henblik på vedvarende styrkelse af det lokale katastrofeberedskab og tilskynde gennemførelsespartnerne til at indgå partnerskaber med lokale organisationer i de berørte samfund.
3.5.   Kapacitet og hurtig reaktion
54.
I EU findes der allerede forskellige kapaciteter for hurtig deployering af specialhold og hurtig afsendelse af humanitær hjælp eller nødhjælp. EU søger at undgå overlapning ved at styrke sin indsats for at lukke kapacitetshuller med udgangspunkt i eksisterende systemer til støtte for den internationale indsats, navnlig de forskellige regionale logistiske knudepunkter.
55.
EU vil derfor undersøge, hvordan det kan forbedre sin reaktionsevne i forbindelse med humanitære kriser ved at samarbejde med udgangspunkt i eksisterende komparative fordele, idet der sker en koordinering med den indsats, der gøres af det humanitære samfund i bredere forstand. EU søger at underbygge internationale bestræbelser på at kortlægge og lukke konstaterede kapacitetshuller, især inden for international koordinering af logistik, transport, kommunikation og accelereret opbygning til hurtig udrykning ved katastrofer. EU vil give en bred vifte af partnere bedre adgang til fælles humanitære tjenester.
56.
EU vil i første omgang bidrage med en gennemsigtig og omfattende kortlægning af alle elementer i sine nuværende kapaciteter for at få et overblik over de eksisterende og potentielle kapaciteter og over, hvordan de kan udnyttes mest effektivt.
3.6.   Brug af civilbeskyttelsesressourcer og militære aktiver og kapaciteter
57.
Brugen af civilbeskyttelsesressourcer og militære aktiver som reaktion på humanitære situationer skal følge retningslinjerne for anvendelse af militære og civile midler i komplekse nødsituationer
 (
10
)
 og Oslo-retningslinjerne for anvendelse af militære og civile midler til international katastrofehjælp
 (
11
)
, især for at sikre overensstemmelse med de humanitære principper om neutralitet, medmenneskelighed, upartiskhed og uafhængighed. EU vil fremme en fælles forståelse af disse retningslinjer. EU vil også tilskynde til fælles uddannelse i international ret og de grundlæggende humanitære principper.
Civilbeskyttelse
 (
12
)
58.
Den europæiske humanitære bistand kan trække på forskellige af Fællesskabets og medlemsstaternes instrumenter, herunder civilbeskyttelsesressourcer, der omfatter en lang række statsejede og ikke-statslige aktiver. Når disse aktiver indsættes med henblik på en humanitær opgave i tredjelande, står de under civil ledelse og deployeres i princippet efter en formel anmodning fra den berørte stat. De udsendes bilateralt gennem FN eller monitorerings- og informationscentret (MIC) inden for rammerne af Fællesskabets civilbeskyttelsesmekanisme. Medlemsstaterne anvender i stigende grad deres civilbeskyttelseskapacitet ved katastrofer i tredjelande, navnlig naturkatastrofer og teknologiske og miljømæssige nødsituationer. Når der indsættes civilbeskyttelsesressourcer i humanitære kriser, bør brugen af disse være behovsbaseret og supplere og harmonere med den humanitære bistand. Det er derfor vigtigt, at der sker en tilstrækkelig koordinering mellem de forskellige europæiske aktører og instrumenter, og at FN's overordnede rolle som koordinator respekteres. På EU-plan sker anvendelsen af civilbeskyttelsesressourcer inden for rammerne af mekanismem i tæt samarbejde med formandskabet. Civilbeskyttelsespersonale, der udsendes i humanitært øjemed, er altid ubevæbnet.
59.
I forbindelse med naturkatastrofer og teknologiske og miljømæssige nødsituationer kan civilbeskyttelsesressourcer give et væsentligt bidrag til humanitære hjælpeaktioner baseret på humanitære behovsvurderinger og deres mulige fordele hvad angår hurtighed, specialisering, effektivitet og virkninger, især i den tidlige fase af hjælpeaktionen.
60.
Brug af civilbeskyttelsesressourcer i komplekse nødsituationer bør være en undtagelse. Brug af disse i forbindelse med komplekse nødsituationer, herunder skrøbelige situationer, er særlig ømtålelig og følsom, da der er en risiko for, at opfattelsen af en hjælpeaktions neutralitet og upartiskhed bliver undergravet. Resultatet heraf kan være, at hjælpearbejdere og den ramte befolkning bliver udsat for angreb fra krigsførende parter, samt at nødhjælpsarbejderne nægtes adgang til den ramte befolkning ikke kun under den aktuelle, men også under fremtidige nødsituationer. Denne risiko skal afvejes nøje mod befolkningens øjeblikkelige behov og nødvendigheden af at indsætte civilbeskyttelsesressourcer for at dække disse. Når civilbeskyttelse sættes ind i komplekse nødsituationer, bør det ske under FN's vejledning.
Militære aktiver
61.
Under meget specifikke forhold kan der trækkes på militære aktiver, navnlig med henblik på støtte til logistik og infrastruktur i forbindelse med naturkatastrofer. EU har udviklet en generel ramme for medlemsstaternes anvendelse af militære eller militært chartrede transportaktiver og ESFP-koordineringsredskaber til støtte for EU's katastrofeindsats
 (
13
)
. Der er udarbejdet operative standardprocedurer. EU har også indført ordninger for militær støtte til EU's katastrofeberedskab (identifikation og koordinering af disponible aktiver og kapaciteter)
 (
14
)
. For ikke at udviske linjerne mellem militæroperationer og humanitær bistand er det vigtigt, at der kun gøres brug af militære aktiver og kapaciteter i meget begrænsede tilfælde til støtte for humanitære hjælpeoperationer som en »sidste udvej«, dvs. når der ikke findes et tilsvarende civilt alternativ, og når kun brug af militære aktiver, som er unikke med hensyn til kapacitet og disponibilitet, kan imødekomme et kritisk humanitært behov.
62.
Når militære aktiver og kapaciteter tages i brug i sådanne situationer, skal det respekteres, at det er den berørte stats kompetente myndigheder, der har det primære ansvar, mens FN har det overordnede ansvar for at koordinere den internationale nødhjælp i tredjelande.
63.
EU bekræfter, at en humanitær aktion, der gør brug af militære aktiver, skal bevare sin civile natur og karakter. Dette betyder, at de militære aktiver vil forblive under militær kontrol, men den humanitære operation som helhed skal forblive under den ansvarlige humanitære organisations overordnede myndighed og kontrol, især OCHA og den humanitære koordinator (med overordret ansvar for hjælpeindsatsen). Dette fører ikke til civil kommando- og kontrolstatus over militære aktiver.
64.
EU finder, at civil-militær koordinering — som det uundværlige samspil mellem de civile/humanitære og de militære aktører i humanitære kriser — er af vital betydning for at beskytte og fremme humanitære principper. Koordineringen lettes gennem dialog, samarbejde og fælles uddannelse.
65.
EU bekræfter sit tilsagn om, at medlemsstaternes militære eller militært chartrede transportaktiver og/eller andre kapaciteter til humanitære livreddende aktioner bør stilles til rådighed for den berørte stat eller den modtagende humanitære aktør uden beregning. EU opfordrer de humanitære og militære aktører til at øge indsatsen for at forbedre den gensidige forståelse og respekt for deres respektive mandater og roller og til at samarbejde om potentielle strategier for katastrofeberedskab. Med henblik herpå forpligter EU sig til at udsende en eller flere civil-militære forbindelsesofficerer, som skal lette og tage aktivt del i den civil-militære koordinering, når der er behov herfor, og det er hensigtsmæssigt.
4.   International humanitær indsats
66.
Humanitær indsats er et kollektivt ansvar på internationalt plan, som involverer mange forskellige organisationer, regeringer, lokalsamfund og enkeltpersoner. Et af de grundlæggende elementer i EU's tilgang er at støtte udvikling af den kollektive globale kapacitet til at reagere på humanitære kriser. EU forpligter sig til ikke at overlappe eksisterende internationale mekanismer.
67.
De internationale bestræbelser på at sikre en hensigtsmæssig samlet humanitær indsats er blevet styrket i de seneste år som følge af reformerne af det humanitære system, som FN har stået i spidsen for i samarbejde med andre humanitære aktører og donorer. EU gentager sin stærke støtte til reformen af det humanitære system, som skal sikre en bedre indsats over for dem, der har behov for hjælp.
68.
En af de store udfordringer er at forhøje den samlede støtte til humanitære aktioner, så den dækker de stigende behov. EU støtter målet om, at finansieringen af humanitære aktioner skal være mere forudsigelig og fleksibel, både via multilaterale og direkte (bilaterale) mekanismer, som hver især har sine komparative fordele. Med henblik herpå er der oprettet nye finansielle mekanismer, navnlig FN's Humanitære Fond (CERF) og de fælles humanitære fonde
 (
15
)
. EU hilser disse nye mekanismer velkommen som et nyttigt supplement til en række eksisterende finansielle instrumenter. EU erindrer om, at bidragene til CERF bør supplere de nuværende forpligtelser
 (
16
)
 og ikke flytte direkte finansiel støtte, der er til rådighed for andre humanitære operationer og alle gennemførelsespartnerne.
69.
EU hilser med tilfredshed den vægt, som FN lægger på »underfinansierede« kriser gennem en særlig komponent i CERF, der tager sigte på at kanalisere supplerende midler til disse kriser, navnlig når de svarer til »glemte kriser«
 (
17
)
, og erindrer om vigtigheden af, at tildelingen af CERF-midler er gennemsigtig og behovsbaseret.
70.
Et andet vigtigt område, hvor der sættes ind for at forbedre den globale reaktion på humanitære kriser, er forsøget på at sikre større sammenhæng og koordinering mellem de forskellige aktører og en klar prioritering og identifikation af mangler i reaktionen ved brug af den såkaldte »cluster-approach«
 (
18
)
 samt styrkelse af det humanitære koordinatorsystem. EU støtter i fuldt omfang disse bestræbelser og erindrer om, at de bør omfatte alle aktører på det humanitære område og forbedre den humanitære bistand på stedet til de mest trængende.
71.
Ud over de bestræbelser med hensyn til humanitær bistand, der gøres i EU, anerkender EU fuldt ud, at det er nødvendigt at arbejde tæt sammen med andre om spørgsmål, der vedrører god donorpraksis, effektiv humanitær reaktion og bevidstgørelse. EU bekræfter på ny, at dets indsats bør være fast forankret i bredere internationale tiltag med OCHA i den centrale koordinerende rolle. FN's Generalforsamlings resolution 46/182 er fortsat en vejledende reference i den forbindelse.
72.
EU anerkender, at dets bidrag som en union med traditionelle (statslige) donorer af humanitær bistand kun udgør en lille del af den samlede solidaritet og medmenneskelighed, som ofte kommer til udtryk via private gaver og udvidet familie- eller gruppestøtte til dem, der har behov herfor. En udvidelse af det statslige donorgrundlag vil kunne bidrage væsentligt til imødekommelse af de stigende behov på det humanitære område. Alle former for humanitær bistand bør gives i overensstemmelse med de humanitære principper. For at sikre, at ressourcerne følger med behovene, og medvirke til at styrke ansvarligheden er det vigtigt, at alle donorer indberetter deres støttebidrag på det humanitære område til OCHA's finansielle sporingstjeneste. Det kunne være hensigtsmæssigt at se på, hvordan midler, der ikke kommer via regeringer, kan registreres bedre i det finansielle sporingssystem, så man bevarer et præcist billede af den samlede humanitære indsats.
73.
EU vil fortsat arbejde tæt sammen med andre store donorer af statslig humanitær bistand både som led i initiativet for god humanitær bistand og gennem en lang række kontakter mellem donorer i såvel bilateral som multilateral kontekst. EU vil også tilskynde til fælles og bilaterale »outreach«-bestræbelser med henblik på at udvide donorgrundlaget ud over dets traditionelle grænser.
74.
EU anerkender, at den lokale kapacitet er et centralt element, når der skal reddes liv, navnlig i forbindelse med pludselige naturkatastrofer. EU vil derfor styrke sine bestræbelser for at tilvejebringe mere lokal kapacitetsopbygning til dem, der er bedst placeret med henblik på at reagere, når katastrofen rammer.
5.   Kontinuitet og sammenhæng i bistanden
5.1.   Øget beredskab kan mindske risici og sårbarhed
75.
EU anerkender, at et forbedret beredskab, der kan mindske risici og sårbarhed, er afgørende med henblik på at redde liv, navnlig i områder, der er sårbare over for naturkatastrofer og klimaændringer. EU har givet tilsagn om at ville fremme katastrofeforebyggelse og -beredskab i udviklingslandene gennem en sammenhængende og koordineret indsats på lokalt, nationalt og regionalt plan. EU vil derfor fremme de internationale bestræbelser inden for Hyogo-handlingsplanen og arbejde for, at den internationale strategi til forebyggelse af naturkatastrofer skal have en koordinerende rolle med henblik på at øge kapaciteten til at håndtere situationen på alle niveauer ved strategisk planlægning og handling.
76.
EU vil udarbejde en overordnet EU-politik, som skal støtte aktioner på området med særligt fokus på lande og regioner, der er særligt udsatte for katastrofer, og på de mest sårbare grupper. EU vil støtte fællesskabsbaserede beredskabsaktiviteter i humanitære operationer og integrere katastrofeforebyggelse i sin udviklingspolitik på grundlag af ejerskab og nationale strategier i de lande, der er særligt udsatte for katastrofer
 (
19
)
(
20
)
.
5.2.   Overgang og hurtig genopretning og sammenkobling med udviklingsbistand
77.
Genopretning og genopbygning efter en katastrofe er en stor udfordring, som kræver en strukturel og udviklingsmæssig indsats ud over den umiddelbare nødhjælp. Det er derfor vigtigt at sikre, at humanitære, udviklingsmæssige og andre relevante bistandsinstrumenter arbejder bedre sammen, navnlig i skrøbelige situationer, og når samfund kæmper for at overvinde følgerne af kriser. En bedre sammenkobling af nødhjælp, rehabilitering og udvikling (LRRD) kræver, at de humanitære aktører og udviklingsaktørerne koordinerer indsatsen fra de tidligste faser af en krisereaktion og handler parallelt, så der sikres en glidende overgang. Det kræver, at der er en gensidig bevidsthed om de forskellige metoder, instrumenter og tilgange hos alle bistandsaktører og fleksible og innovative overgangsstrategier. På internationalt plan ser den såkaldte »early recovery cluster« specielt på, hvordan man kan tackle sammenkoblingen af nødhjælp og udviklingshjælp i de tidligste faser af en katastrofeindsats.
78.
EU vil samarbejde om at fremme praktiske tilgange til LRRD. Disse tilgange bør baseres på de indhøstede erfaringer og være vendt mod bedre samarbejde mellem de humanitære og de udviklingsbaserede organisationer og andre støtteaktører, herunder i det internationale samfund, navnlig på feltniveau og i skrøbelige situationer eller komplekse nødsituationer. I overgangssituationer er det fortsat nødvendigt at sikre synergier mellem humanitær bistand og udviklingsbistand samtidig med, at deres forskellige mål, principper og metoder, overholdes.
ANDEN DEL — DET EUROPÆISKE FÆLLESSKAB OG HUMANITÆR BISTAND
79.
Fællesskabets politik med hensyn til humanitær bistand reguleres af Rådets forordning (EF) nr. 1257/96 af 20. juni 1996
 (
21
)
, der skitserer de vigtigste mål for Fællesskabets humanitære bistand til tredjelande.
80.
Fællesskabet vil følge de fælles principper og den bedste praksis, der er fastlagt i første del, inden for den generelle ramme, der er opstillet for ydelse af humanitær bistand fra EU.
1.   Komparativ fordel
81.
Fællesskabet kan karakteriseres ved dets komparative fordel og merværdi, som muliggør komplementaritet med medlemsstaternes og andre humanitære donorers bilaterale politikker.
82.
På Fællesskabets vegne tilvejebringer Kommissionen merværdi på følgende måder:
83.
For det første ved en global tilstedeværelse. Gennemførelse af humanitær bistand fra Fællesskabet støttes gennem et netværk af stedlige eksperter verden over, som arbejder fra lokale kontorer, herunder regionale støttekontorer. Det gør Fællesskabet som donor til en af blot få med omfattende specialiseret humanitær tilstedeværelse på lokalt plan. Desuden kan Kommissionen trække på støtte fra sit omfattende netværk af delegationer. Herved kan Fællesskabet udføre sit arbejde med tildeling af bistand på effektiv vis på grundlag af tilstedeværelse, ekspertise (især vedrørende behovsvurdering) og reaktionshastighed og bistå partnere aktivt på stedet med at forbedre den samlede humanitære indsats. Endvidere er Fællesskabet velplaceret til efter behov hurtigt at supplere EU-medlemsstaternes bilaterale bidrag som svar på kriser.
84.
For det andet ved med støtte fra medlemsstaterne at sikre sammenhæng i Fællesskabets politikker, især på berøringspunkterne mellem Fællesskabets politikker på områderne humanitær bistand, udvikling, fødevaresikkerhed, folkesundhed og menneskerettigheder, herunder ved at sammenkoble nødhjælp, rehabilitering og udvikling (LRRD), katastrofeforebyggelse og beredskabsstrategier.
85.
For det tredje ved at fremme god humanitær praksis. Gennem årene har Fællesskabet opbygget en høj grad af anerkendelse som referencedonor og vigtig bidragyder til den humanitære indsats. Fællesskabet er førende med hensyn til at sikre, at tildelinger af humanitær bistand er behovsbaseret, og at ingen humanitær krise overses i den internationale humanitære indsats. Fællesskabet befinder sig også i en enestående position med hensyn til at kunne tilskynde andre humanitære donorer til at gennemføre effektive og principfaste humanitære bistandsstrategier.
86.
For det fjerde har Fællesskabet ofte en komparativ fordel ved at være i stand til mere smidigt at intervenere i politisk følsomme situationer.
87.
For det femte ved at lette koordinering. Kommissionen vil fortsat fremme en tæt koordinering mellem dens egne aktiviteter og medlemsstaternes aktiviteter, både på beslutningsniveau og på stedet. Kommissionen vil også fremme koordinering med andre donorer og arbejde med FN-systemet for at sikre strategisk koordinering af både specifikke krisereaktioner og politikspørgsmål såvel i hovedkvarteret som lokalt.
2.   Omsætte god donoradfærd til praksis
88.
Til vurdering af behov har Kommissionen udviklet en særlig metodologi til analyse af den generelle sårbarhed og krisetilstand på et sammenligneligt landeplan på årsbasis — den globale behovsvurdering. Den er offentliggjort og er blevet vidt udbredt som »god praksis« inden for rammerne af god humanitær bistand. Denne tilgang danner rammen for Fællesskabets årlige programstrategi for humanitær bistand. Der foretages detaljerede behovsvurderinger til udformning af den specifikke kriseindsats, idet der trækkes på værdifuld operationel ekspertise og opretholdes tæt forbindelse til gennemførelsespartnerne.
89.
For at sikre en retfærdig tilgang med særlig opmærksomhed rettet mod kriser, der overses i den samlede humanitære indsats, anvender Kommissionen en særlig tilgang for at kortlægge »glemte kriser« og for at sikre en passende finansiel bistand.
90.
Kommissionen har gennem sin katastrofeberedskabsfinansiering, herunder DIPECHO, med støtte fra det humanitære bistandsbudget, erhvervet betydelig praktisk erfaring med katastrofeberedskab med hovedvægten lagt på fællesskabsbaserede aktiviteter, herunder bevidstgørelse, kriseøvelser, lokale varslingssystemer, uddannelse og træning. Disse aktiviteter skal mildne følgerne af katastrofer for udsatte befolkningsgrupper. Denne fællesskabsbaserede katastrofeberedskabstilgang bør fortsætte sammen med andre bestræbelser på at få katastrofeforebyggelse integreret i udviklingsbistanden på længere sigt.
91.
Kommissionen vil opretholde en bistandsindsats af høj kvalitet og evnen til at reagere hurtigt. Med henblik herpå kunne den med fordel styrke sit kriseberedskab, herunder situationsvurderinger og analyser af reaktionskapaciteten og evnen til hurtigt at øge kapaciteten, især under anvendelse af Kommissionens omfattende ekspertise og tilstedeværelse på det humanitære område (ECHO's eksperter og regionale støttekontorer). Kommissionens ordninger vil fortsat indebære en fordel og bør knytte an til de ordninger, der træffes af medlemsstaterne og af gennemførelsespartnerne (herunder FN's katastrofebedømmelses- og -koordineringshold).
92.
Kommissionen arbejder i tæt partnerskab med de humanitære organisationer, især FN's hjælpeorganisationer, Røde Kors/Røde Halvmåne og ngo'er, som er bedst placeret med hensyn til at yde humanitær bistand på stedet. En stærk partnerskabstilgang er fastlagt i de aftaler, der regulerer forbindelserne med disse organisationer.
93.
Fællesskabet skal med hensyn til både civilbeskyttelses- og krisereaktionsmekanismer sikre, at den humanitære indsats er uafhængig af andre mål såsom politiske og militære mål.
94.
På EU-plan gælder et stringent finansielt ansvar vedrørende Fællesskabets budget. Rapporteringskravene og -procedurerne for den humanitære bistand, der forvaltes af Kommissionen, er derfor nu blandt de strengeste i kredsen af de vigtigste officielle donorer. Dette er et klart krav om ansvarlighed over for de europæisk borgere, og det overvåges nøje af institutionerne og kommer til udtryk ved, at alle afgørelser om fællesskabsfinansiering offentliggøres. Fællesskabet vil fortsætte bestræbelserne på at strømline og forenkle sine procedurer for humanitær bistand med henblik på at formindske den administrative byrde for de gennemførende organisationer inden for rammerne af de gældende regler. Harmonisering af Fællesskabets rapportering på det humanitære område finder sted i overensstemmelse med gældende bestemmelser om almindeligt finansielt ansvar og kontrol.
95.
For at sikre og styrke effektiviteten og sammenhængen i Fællesskabets og medlemsstaternes humanitære bistandssystemer anvender Kommissionen et »14 punktsystem« for medlemsstaternes rapportering af deres humanitære bidrag. Denne rapportering harmoniseres med og sendes til OCHA's finansielle sporingstjeneste til gavn for den samlede kvalitet af rapporteringen på det humanitære område.
96.
Medlemsstaterne og Europa-Parlamentet støtter Kommissionen i gennemførelsen af god donorpraksis og vil nøje overveje spørgsmålet om, hvorvidt budgettildelingen til humanitær bistand under de kommende finansielle overslag er tilstrækkelig.
97.
Konkret vil Fællesskabet på mellemlangt sigt søge at:
—
styrke sin rolle i forbindelse med humanitær oplysning
—
forstærke indsatsen for at øge bevidstheden om humanitære principper/overvejelser i EU-institutionernes arbejde
—
optræde som en drivende kraft især i EU for at fremme en velkoordineret bedste praksistilgang til ydelse af humanitær bistand
—
gøre det lettere for alle medlemsstater at deltage i ydelsen af humanitær bistand gennem udveksling af indhøstede erfaringer og ved at tilbyde specifik vejledning (f.eks. om bistandsformer, partnere) efter behov med særlig vægt på at tilskynde civilsamfundet i de nyligt tiltrådte EU-medlemsstater til at deltage
—
samarbejde med andre, herunder FN, Røde Kors/Røde Halvmåne og de humanitære ngo'er, om at sikre bedre behovsanalyser og om kortlægning af fortsatte huller i bistandskapaciteten
—
fremme udveksling af strategier, behovsvurderinger og kontekstanalyser mere systematisk for at forbedre den samlede bistandsindsats
—
fremme sektorpolitikker med en merværdi på grundlag af bedste praksis internationalt på specifikke politikområder (f.eks. børn i katastrofesituationer, fødevarebistand, sundhed)
—
styrke koordineringen med andre politikker og instrumenter (LRRD, stabilitet og civilbeskyttelsesinstrumenter)
—
yderligere forbedre sin evne til at reagere hurtigt og fleksibelt i tilfælde af pludselige katastrofer
—
nærmere undersøge spørgsmålet om transport og logistik og beredskab forud for katastrofer, herunder forudgående placering af lagre
—
fortsætte arbejdet med partnere for at sikre kvalitet og ansvarlighed inden for den humanitære bistand og samtidig gøre det lettere at reagere hurtigt og fleksibelt, når det er nødvendigt
—
fortsætte med at strømline og forenkle sine administrative krav med henblik på at styrke samarbejdet med partnere og forbedre effektiviteten på stedet
—
sikre en sammenhængende forståelse og anvendelse af internationalt vedtagne normer og retningslinjer for ydelse af bistand som supplement til retningslinjer med en skræddersyet tilgang, hvis der kortlægges mangler
—
systematisere de indhøstede erfaringer med kriseberedskab ud over opretholdelse af det egentlige program for ekstern evaluering og revision og derved bidrage til at øge effektiviteten af fællesskabsfinansierede bistandsoperationer
—
kommunikere til den europæiske offentlighed, hvilken virkning og betydning den humanitære bistand fra Fællesskabet har, for at sikre en fortsat høj grad af støtte fra borgerne.
98.
Fællesskabet søger derfor at skabe merværdi ved selv at omsætte god donoradfærd og stærkt partnerskab til praksis og samtidig tilskynde andre til også at gøre det, ved at fremme behovsbaserede bistandsindsatser af høj kvalitet, som inddrager erfaringerne fra tidligere kriser, og ved løbende at stræbe efter at gøre det bedre og mere professionelt i forbindelse med ydelsen af bistand.
TREDJE DEL — AFSLUTTENDE BESTEMMELSER
99.
Med vedtagelsen af denne erklæring forpligter Rådet og repræsentanterne for medlemsstaternes regeringer, Europa-Parlamentet og Europa-Kommissionen sig til at arbejde for fremme af effektiviteten af EU's humanitære bistand.
100.
Europa-Kommissionen vil forelægge en handlingsplan for de praktiske foranstaltninger til gennemførelse af denne erklæring i tæt samråd med de øvrige relevante interessenter og under behørig hensyntagen til de respektive roller og kompetencer hos alle de aktører, der er involveret i ydelsen af humanitær bistand fra EU.
101.
EU's fremskridt med gennemførelsen af denne konsensus om humanitær bistand bør drøftes regelmæssigt i Rådet og med Europa-Parlamentet og tages op til revision fem år efter undertegnelsen.
(
1
)
  Fællesskabets humanitære bistand bygger på artikel 179 (udviklingssamarbejde) i traktaten om oprettelse af Det Europæiske Fællesskab.
(
2
)
  Medlemsstaterne er part i Genève-konventionerne og tillægsprotokoller hertil (1977).
(
3
)
  EU's retningslinjer for fremme af overholdelsen af den humanitære folkeret (
EUT C 327 af 23.12.2005, s. 4
).
(
4
)
  Principper og god praksis for humanitære donorer, som blev vedtaget den 17. juni 2003 i Stockholm; OECD-DAC tilsluttede sig i april 2006.
(
5
)
  Fælleserklæring fra Rådet og repræsentanterne for medlemsstaternes regeringer, forsamlet i Rådet, Europa-Parlamentet og Kommissionen om »Den europæiske konsensus om udvikling« (
EUT C 46 af 24.2.2006, s. 1
).
(
6
)
  Principper, standarder og vurderingskriterier vedrørende humanitær bistand findes i bilaget til denne fælles erklæring.
(
7
)
  Principles of Conduct for the International Red Cross and Red Crescent Movement and NGOs in Disaster Response Programmes (1994).
(
8
)
  Sphère's humanitære charter og minimumsstandarder.
(
9
)
  OECD-DAC's Guidance for Evaluating Humanitarian Assistance in Complex Emergencies.
(
10
)
  Retningslinjer for anvendelse af militære og civile midler til støtte for De Forenede Nationers humanitære indsats i komplekse nødsituationer (marts 2003).
(
11
)
  Retningslinjer for anvendelse af militære og civile midler til katastrofehjælp — »Oslo-retningslinjerne« (udsendt af OCHA i november 2006).
(
12
)
  I denne kontekst henviser udtrykket »civilbeskyttelse« alene til hjælpeaktioner. Ud over hjælpeaktioner kan civilbeskyttelse også anvendes som et krisestyringsredskab i medfør af afsnit V i traktaten om Den Europæiske Union og til støtte for konsulær bistand.
(
13
)
  Den generelle ramme for medlemsstaternes anvendelse af militære eller militært chartrede transportaktiver og ESFP-koordineringsredskaber til støtte for EU's katastrofeindsats, dok. 8976/06.
(
14
)
  Militær støtte til EU's katastrofeberedskab: indkredsning og koordinering af disponible aktiver og kapaciteter, dok. 9462/3/06 REV 3 og 14540/06 + COR 1.
(
15
)
  Landebaserede samlede midler, som de humanitære gennemførelsespartnere har adgang til, og som forvaltes af FN's stedlige koordinator/humanitære koordinator.
(
16
)
  FN's Generalforsamlings resolution 60/124 af 15. december 2005.
(
17
)
  Humanitære kriser, som i Kommissionens (DG ECHO) bedømmelse af glemte krise bliver identificeret som kriser med begrænset donorrespons, knaphed på midler og begrænset mediebevågenhed.
(
18
)
  Guidance Note on using the cluster approach to strengthen humanitarian response af 23. november 2006 fra De Humanitære FN-organisationers Fælles Stående Komité. Den såkaldte »cluster-approach« fungerer på to planer. På globalt plan opbygger den kapacitet på områder, der er blevet identificeret som områder med de største mangler. På lokalt plan styrker den koordineringen og reaktionsmuligheden, idet den mobiliserer »clusters« bestående af humanitære agenturer og aktører med henblik på at reagere på bestemte aktivitetsområder, idet hvert »cluster« har et klart afgrænset felt, som det er ansvarligt for.
(
19
)
  Den europæiske konsensus om udvikling, punkt 21.
(
20
)
  I denne forbindelse noterer EU sig med tilfredshed »Build Back Better«-principperne, der er skitseret i en rapport fra december 2006 fra FN's generalsekretærs særlige udsending for genopbygning efter tsunamien, William J. Clinton, med titlen »Key propositions for Building Back Better«.
(
21
)
  
EFT L 163 af 2.7.1996, s. 1
.
BILAG
Principper, standarder og evalueringskriterier for humanitær bistand
—
Nødhjælp og beskyttelse bør ydes i overensstemmelse med respekt for den menneskelige værdighed, de humanitære værdier og menneskerettighederne som fastlagt i international ret. Det kræver, at ydelse af bistand ikke bør påvirkes af særinteresser, det være sig økonomiske, politiske, kulturelle eller religiøse. Vurderingen af behovene bør i alle tilfælde være hjørnestenen i det humanitære program. Her gælder de humanitære principper om upartiskhed, neutralitet og uafhængighed fra enhver politisk, økonomisk eller religiøs dagsorden, herunder enhver regerings eller gruppe af regeringers udenrigspolitik 
(→ OECD-DAC-kriterier for virkning, omfang og effektivitet)
.
—
God nødhjælp bør ydes så tæt som muligt til flest muligt berørte mennesker så hurtigt som muligt under hensyntagen til de givne ressourcer. Dette kræver udvikling af passende og betids katastrofeberedskab og reaktionskapacitet 
(→ OECD-DAC-kriterier for rettighed, omfang og effektivitet)
.
—
Bistandsadministratorer bør stå til ansvar for de resultater og den virkning, de opnår, og ikke kun for, hvordan ressourcerne forvaltes. De bør stå til ansvar over for de berørte og over for donorernes skatteydere. Professionel planlægning, overvågning, evaluering og revision er redskaber, hvormed der kan opnås ansvarlighed og gennemsigtighed 
(→ OECD-DAC-kriterier for virkning, bæredygtighed, omfang og effektivitet)
.
—
Alle berørte bør behandles som værdige, kompetente mennesker og ikke som hjælpeløse objekter. Måden, bistand ydes på, kan være lige så vigtig som bistanden i sig selv. Berørte befolkninger bør være med til at træffe de beslutninger, der berører deres liv. Medbestemmelse er både en universel rettighed og god ledelsespraksis 
(→ OECD-DAC-kriterier for kriterier for hensigtsmæssighed og relevans)
.
—
Bistand bør ydes på en måde, der tager hensyn til kompleksiteten og mangfoldigheden af menneskers behov og bør omfatte tværgående spørgsmål såsom kønsspecifikke hensyn og den miljømæssige indvirkning på kort og længere sigt. Mænds behov er ikke identiske med kvinders. Børns rettigheder og behov er heller ikke de samme som teenageres eller voksnes. Tilsvarende kan særlige etniske eller religiøse grupper kræve særlige tilgange, overvejelser og hensyn, f.eks. med hensyn til hvilken type fødevarer der stilles til deres rådighed 
(→ OECD-DAC-kriterier for hensigtsmæssighed og relevans)
.
—
Umiddelbare behov, der redder og opretholder liv, har allerhøjeste prioritet, men nødhjælp bør også være et solidt grundlag for menneskelig udvikling på længere sigt, herunder kulturel og miljømæssig udvikling. Langsigtet planlægning og koordinering med udviklingsdonorer er nødvendig for at opnå integrerede programmer, der knytter nødhjælpsprogrammer sammen med programmer på mellemlang sigt, især rehabiliterings-, genopbygnings- og udviklingsprogrammer. Dette bør tage sigte på at bistå befolkningerne med at genetablere sig og styrke deres egne traditionelle mekanismer til håndtering af situationen 
(→ OECD-DAC-kriterier for virkning, forbundethed, sammenhæng og bæredygtighed)
.
—
Nødhjælpsressourcer bør forvaltes professionelt og med fuld opmærksomhed på de dermed forbundne omkostninger. God praksis vedrørende personaleledelse og -understøttelse er en central ledelsesfunktion, og i den forbindelse er personalets sikkerhed, velbefindende, rettigheder, værdighed og effektivitet prioriteter 
(→ OECD-DAC-kriterier for omkostningseffektivitet og måleffektivitet)
.
—
Potentielt utilsigtede, skadelige virkninger af den humanitære indsats (f.eks. forlængelse af konflikten) eller virkninger, der fremmer ulighed blandt modtagere af bistand bør kortlægges lige fra begyndelsen af programmets udformning og bør proaktivt undgås 
(→ OECD-DAC-kriterier for effektivitet, hensigtsmæssighed, relevans og virkning)
.

Summary:
Europæisk konsensus om humanitær bistand
RESUMÉ AF:
Fælles erklæring om EU’s mål og principper for humanitær bistand
HVAD ER FORMÅLET MED DEN FÆLLES ERKLÆRING?
Det er en forpligtelse for Den Europæiske Unions og EU-landene til at koordinere deres aktioner på baggrund af fælles mål og principper for deres humanitære bistandsinterventioner.
Den europæiske bistand om humanitær bistand
 fastlægger en strategisk ramme som grundlag for EU’s og EU-landenes aktioner i forbindelse med at yde effektiv og koordineret humanitær bistand af høj kvalitet.
HOVEDPUNKTER
Mål for humanitær bistand
Målsætningen for EU’s humanitære bistand er at yde en behovsbaseret indsats i nødsituationer for at bevare liv samt forhindre og lindre menneskelige lidelser i krisesituationer som følge af menneskeskabte katastrofer og naturkatastrofer.
I overensstemmelse med 
konsensussen
 ydes EU’s humanitære bistand via gennemførelsespartnere såsom 
De Forenede Nationer
, 
Røde Kors og Røde Halvmåne
 samt ikke-statslige organisationer.
EU og EU-landene er i fællesskab 
den største yder af international offentlig humanitær bistand
 i verden. Deres indsatser supplerer og styrker hinanden og gennemføres i tæt samarbejde med internationale og lokale aktører.
Principper for humanitær bistand
Humanitær bistand er baseret på de grundlæggende humanitære principper om medmenneskelighed
1
, neutralitet
2
, upartiskhed
3
 og uafhængighed
4
.
EU har også forpligtet sig til at overholde 
principperne for international ret
, særligt international humanitær folkeret, menneskerettighedsret og flygtningeret.
Gennemførelsen kan variere mellem EU-landene, men EU-donorerne sigter på at forbedre donorpraksis og overholde 
principper og bedste praksis
 for humanitær bistand, navnligt i forbindelse med 
initiativet for god humanitær bistand
, et uformelt internationalt donorforum og netværk.
EU’s humanitære bistand skal også være i overensstemmelse med andre politikker for at sikre en glidende overgang efter en krise samt tage højde for kønsaspektet og den lokale befolknings forskellige behov.
Koordination af og sammenhæng i EU-bistand
EU støtter FN’s koordinerende rolle og øgede globale kapacitet til at reagere på humanitære kriser.
EU’s bistandsoperationer skal være baseret på:
koordination, sammenhæng og komplementaritet mellem de involverede aktører, udveksling af oplysninger, bedste praksis og ekspertise samt styrkelse af udveksling på politikniveau, herunder på internationalt plan koordineret af FN
principper om kvalitet, effektivitet og ansvarlighed
forskellige partnerskaber med henblik på at kunne tilbyde omfattende indsatser ved kriser.
EU’s humanitære bistand skal tildeles på en gennemsigtig måde ud fra fastlagte behov og befolkningens sårbarhed.
Konsensussen fastlægger hvornår og hvordan cilvilbeskyttelse og, undtagelsesvis som sidste udvej, 
militære aktiver og kapaciteter
 må anvendes I en humanitær indsats.
International indsats
I anerkendelse af at humanitær indsats er et kollektivt ansvar på internationalt plan, bidrager EU til at udvikle en kollektiv global kapacitet til at reagere på kriser og støtter den reform af det humanitære system, som FN har stået i spidsen for, sammen med andre humanitære aktører og donorer.
I betragtning af det stigende behov for humanitær bistand er det også vigtigt at styrke og sprede finansieringen og øge forudsigeligheden, fleksibiliteten og den strategiske koordination.
Sammenkoblinger med katastrofeforebyggelse og udvikling
Parallelt med nødhjælpsaktioner, der iværksættes, når der opstår en krise, forpligter EU sig til at samarbejde om at mindske risici og sårbarhed for befolkningen samt fremme naturkatastrofeberedskabet på lokalt, regionalt og nationalt plan på baggrund af 
Hyogohandlingsplanen
 (der i marts 2015 blev erstattet af 
Sendai-rammen for katastrofeforebyggelse 2015-2030
).
EU understøtter også overgang, hurtig genopretning og udvikling, særligt i form af bedre sammenkobling af 
nødhjælp, rehabilitering og udvikling
 (
LRRD
).
Humanitære indsatser på EU-plan
Konsensussen bekræfter, at EU har en komparativ fordel og merværdi ved at styrke komplementariteten mellem EU’s humanitære donorer og de internationale donorer. Dette er takket være EU's globale netværk af eksperter, rollen med at sikre politisk sammenhæng og fremme af god humanitær praksis, fleksibiliteten til at intervenere i politisk følsomme områder samt evnen til at lette koordineringen. Europa-Kommissionen er selv forpligtet til at anvende 
principper og bedste praksis for bistand
 i sine politikker og operationer.
EU vedtog en 
handlingsplan
 for 2008-2013 som grundlag for samarbejdet mellem Kommissionen og EU-landene med henblik på at sikre kvaliteten af bistanden. Gennemførelsen blev revideret i 2010 ved en 
midtvejsvurdering
 og evalueret ved en 
uafhængig evaluering i 2014
. Evalueringen bekræftede konsensussens gyldighed og anbefalede dens gennemførelse i henhold til en ny ramme. 
Gennemførelsesplanen
, der blev vedtaget i november 2015, vil fungere som sådan i 18 måneder med fokus på aktioner inden for en humanitær indsats, der er baseret på principper og effektivitet.
BAGGRUND
For yderligere oplysninger henvises til:
Europæisk konsensus om humanitær bistand
 på Europa-Kommissionens websted
World Humanitarian Summit on the European Commission’s website
.
VIGTIGE BEGREBER
Medmenneskelighed
: Der skal tages hånd om menneskelige lidelser alle steder, med særlig vægt på de mest sårbare befolkningsgrupper.
 
Neutralitet
: Humanitær bistand må ikke vælge side i en væbnet konflikt eller uenighed.
 
Upartiskhed
: Humanitær bistand skal alene ydes på grundlag af behov uden at diskriminere mellem eller inden for de berørte befolkningsgrupper.
 
Uafhængighed
: Humanitære mål skal være adskilt fra politiske, økonomiske, militære eller andre mål, og deres eneste formål skal være at lindre og forebygge lidelser for ofrene for humanitære kriser.
DOKUMENT
Fælles erklæring
 fra Rådet og repræsentanterne for medlemsstaternes regeringer, forsamlet i Rådet, Europa-Parlamentet og Europa-Kommissionen (EUT C 25, 
30.1.2008
, 
s. 1-12
)
TILHØRENDE DOKUMENTER
Arbejdsdokument fra Kommissionens tjenestegrene: Gennemførelsesplan for den europæiske konsensus om humanitær bistand (
SWD(2015) 269 final
 af 
27.11.2015
)
seneste ajourføring 
31.3.2016